

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo:** V**/2015**

**Dňa:** 18.6.2015

**K bodu programu:** **č. 9**

**Názov materiálu: Správa o výsledkoch následnej finančnej kontroly**

**Materiál obsahuje**: Návrh uznesenia

Dôvodová správa

Správa o výsledkoch následnej finančnej kontroly

**Materiál vypracoval a predkladá:** Ing. Ján Šidlovský

hlavný kontrolór

**N á v r h u z n e s e n i a**

Mestské zastupiteľstvo v Starej Ľubovni po prerokovaní predloženého materiálu

**berie na vedomie**

Správu o výsledkoch následnej finančnej kontroly v zmysle predloženého návrhu.

**D ô v o d o v á s p r á v a**

V zmysle ustanovenia § 18f ods. 1 písm. d), zákona č. 479 / 2010 Z. z. úplné znenie zákona SNR č. 369/1990 Zb. o obecnom zriadení v znení neskorších predpisov, je úlohou hlavného kontrolóra predložiť správu o výsledkoch kontroly priamo obecnému zastupiteľstvu na jeho najbližšom zasadnutí.

Uskutočnené následné finančné kontroly boli vykonávané v súlade s Plánom kontrolnej činnosti na I. polrok 2015 a na základe uznesenia zo zasadnutia Mestského zastupiteľstva v Starej Ľubovni. Dokumentácia z ukončenej kontroly je k dispozícií u hlavného kontrolóra pre potreby poslancov mestského zastupiteľstva.

Cieľom kontrolnej činnosti bolo posúdiť, či sa finančné operácie na kontrolovaných subjektoch vykonali správne v súlade so zákonom, či sa verejné zdroje rozpočtu obce využívali hospodárne, efektívne, účinne a účelne, predovšetkým či sa dodržiavala finančná disciplína. Pri kontrole hospodárenia a nakladania s majetkom a majetkovými právami obce sa zisťuje a hodnotí skutočný stav z hľadiska dodržiavania všeobecne záväzných právnych predpisov a všeobecných záväzných nariadení mesta.

**S P R Á V A**

**o výsledkoch následnej finančnej kontroly**

V zmysle ustanovenia § 18f ods. 1 písm. d) zákona č. 479/2010 Z. z. úplné znenie zákona SNR č. 369/1990 Zb. o obecnom zriadení v znení neskorších predpisov, **predkladám správu o výsledkoch následnej finančnej kontroly za obdobie od 1.1.2015**, ktorá obsahuje výsledky kontrolnej činnosti hlavného kontrolóra, vykonávané na základe Plánu práce hlavného kontrolóra na I. polrok 2015 a na základe uznesenia zo zasadnutia Mestského zastupiteľstva v Starej Ľubovni. Správa o výsledkoch následnej finančnej kontroly je spracovaná v súlade s riadne ukončenými kontrolami, ktorých výsledok bol prerokovaný so štatutárnym zástupcom kontrolovaného subjektu.

Kontrolný proces je neoddeliteľnou súčasťou štruktúry riadenia samosprávy Mesta Stará Ľubovňa a jeho hospodárenia s verejnými prostriedkami. Kontrolná činnosť je vykonávaná v súlade s príslušnými ustanoveniami zákona č. 479/2010 Z. z. úplné znenie zákona SNR č. 369/1990 Zb. o obecnom zriadení v znení neskorších predpisov a riadi sa jednotlivými ustanoveniami zákona č. 502/2001 Z. z. o finančnej kontrole a vnútornom audite v znení neskorších predpisov, ktorý upravuje pravidlá, ciele a spôsob vykonávania finančnej kontroly.

Pri vykonávaní následnej finančnej kontroly sa hlavný kontrolór a kontrolované subjekty riadia základnými pravidlami následnej finančnej kontroly v súlade s ustanovením § 13 až 25 zákona o finančnej kontrole a Zásadami vykonávania kontrolnej činnosti v podmienkach územnej samosprávy Mesta Stará Ľubovňa, schválené uznesením č. 829 mestského zastupiteľstva č. XXXII/2014 zo dňa 18.9.2014, účinné od 1.10.2014.

1. **Kontrola vykonávania predbežnej finančnej kontroly v podmienkach územnej samosprávy**

Výkon následnej finančnej kontroly sa uskutočnil v súlade Plánu práce hlavného kontrolóra na I. polrok 2015**.**

**Predmet kontroly :** podľa ustanovenia § 11 ods. 2, písm. a) zákona č. 502/2001 Z.z. o finančnej kontrole a vnútornom audite a o zmene a doplnení niektorých zákonov v znení neskorších predpisov, účtovné doklady súvisiace s objednávaním a vykonávaním geodetických prác a služieb.

**Kontrolovaný subjekt :** Mesto Stará Ľubovňa, Mestský úrad Stará Ľubovňa, Obchodná 1, 06401 Stará Ľubovňa, IČO : 00330167, v zastúpení : PhDr. Ľuboš Tomko, primátor mesta.

**Miesto vykonania kontroly :** Mestský úrad Stará Ľubovňa, Obchodná 1, 064 01 Stará Ľubovňa.

**Kontrolované obdobie :** 01.01.2015 do 19.05.2015

**Obdobie vykonávania kontroly :** Na základe Oznámenia o vykonaní kontroly č. 3232/1344/2015/SidJ zo dňa 12.5.2015, v čase od 12.5.2015 do 19.5.2015 (bez časového prerušenia).

**Zameranie kontroly :** Účelom následnej finančnej kontroly bola kontrola predbežnej finančnej kontroly ako súhrn legislatívnych predpisov a systémových činností a postupov, ktoré má povinnosť kontrolovaný subjekt pri realizácií jednotlivých úkonov zabezpečujúcich korektnosť procesu vykonávať v rámci splnenia podmienok na poskytnutie verejných prostriedkov, preveriť funkčnosť a vypovedaciu schopnosť existujúcich interných postupov, preveriť a vyhodnotiť možné riziká vznikajúce pri realizácií úkonov a činností a ich dopad na kvalitu, právny systém a vnútorný systém riadenia a to :

* kontrolou objektívneho stavu účtovnej evidencie a jej súlad so všeobecne záväznými právnymi predpismi zameraním na dodržiavanie hospodárnosti, efektívnosti, účinnosti a účelnosti pri hospodárením s verejnými prostriedkami v roku 2015,
* dodržiavaním ustanovení § 6 ods. 1, § 9 ods. 1, 2, 3 zákona č. 502/2001 o finančnej kontrole a vnútornom audite v znení neskorších zmien a doplnkov pri výkone predbežnej finančnej kontroly.

Kontrola bola vykonaná v dokladoch, ktoré sú súčasťou účtovnej evidencie a dokladovej evidencie. K následnej účtovnej kontrole boli predložené účtovné doklady v požadovanom rozsahu : faktúra č. 20150201, 201501262, 201500126 podklady k účtovným operáciám v zložení : realizačný list a podpisový list na vykonanie predbežnej finančnej kontroly, rámcová zmluva o dielo č. 124/2014, objednávka č. 2014073 a dodací list č. 20150201, 201501262, 201500126.

Následnou finančnou kontrolou bolo zistené, že kontrolovaný subjekt nepostupoval v súlade s:

- **ustanovením § 10, zákona č. 431/2002 Z.z. o účtovníctve** v znení neskorších zmien a doplnkov, „*účtovný doklad je preukázateľný účtovný záznam, ktorý musí obsahovať*

*a) slovné a číselné označenie účtovného dokladu,*

*b) obsah účtovného prípadu a označenie jeho účastníkov,*

***c) peňažnú sumu alebo údaj o cene za mernú jednotku a vyjadrenie množstva,***

*d) dátum vyhotovenia účtovného dokladu,*

*e) dátum uskutočnenia účtovného prípadu, ak nie je zhodný s dátumom vyhotovenia,*

*f) podpisový záznam osoby (§ 32 ods. 3) zodpovednej za účtovný prípad v účtovnej jednotke a*

*podpisový záznam osoby zodpovednej za jeho zaúčtovanie,*

*g) označenie účtov, na ktorých sa účtovný prípad zaúčtuje v účtovných jednotkách účtujúcich v sústave podvojného účtovníctva, ak to nevyplýva z programového vybavenia“* v nadväznosti na **ustanovenie § 32 ods. 1 zákona č. 431/2002 Z. z. o účtovníctve**, „*na účely tohto zákona sa za preukázateľný účtovný záznam považuje iba účtovný záznam,*

*a) ktorého* ***obsah priamo dokazuje skutočnosti****,*

*b) ktorého obsah dokazuje skutočnosť nepriamo obsahom iných preukázateľných účtovných záznamov,*

*c) preneseným spôsobom podľa § 33, ak spĺňa požiadavky podľa písmena a) alebo písmena b)*“, tým spôsobom, že **zodpovedná osoba kontrolovaného subjektu uviedla v objednávke č. 2014073 zo dňa 9.4.2014**, predmet objednávky : objednávame si u Vás zameranie jestvujúceho stavu nehnuteľnosti IBV – sídlisko Západ, na účely majetkoprávneho usporiadania vlastníckych vzťahov dotknutých vlastníkov, **geometrické práce v množstve 1, MJ = €, jednotková cena 0,00 €, Spolu : 0,00 €,** bez **uvedenia konkrétnych množstevných jednotiek alebo limitujúcich údajov na zabezpečenie vykonávania predbežnej finančnej kontroly a následného overenia prípustnosti účtovnej operácie ;**

* **bodom 4, Článku III.,** Rámcovej zmluvy o dielo č. 124/2014 zo dňa 21.5.2014, kde je uvedené, cit. „*zadávanie zákaziek (diela) sa bude uskutočňovať formou písomných objednávok objednávateľom zhotoviteľovi na jednotlivé geodetické práce podľa aktuálnej potreby realizácie*“ a **bodom 1, Článku VI.,** cit. “*objednávateľ sa zaväzuje objednať u zhotoviteľa dielo formou písomnej objednávky, v ktorej bude určený najmä predmet objednávky (špecifikácia požadovaných geodetických prác) s určením príslušného katastrálneho územia, termín dodania diela a ďalšie skutočnosti* potrebné na vyhotovenie zadaných geodetických prác.“ tým spôsobom, že **zodpovedné osoby kontrolovaného subjektu neobjednávali geodetické práce písomnou formou s určením termínu dodania diela, množstva objednaných prác a určením ďalších skutočností potrebných pre správne a preukázateľné vyhotovenie rozsahu a množstva zadávaných geodetických prác.**
* **ustanovením § 9 ods. 1, zákona č. 502/2001 o finančnej kontrole** a vnútornom audite a o zmene a doplnení niektorých zákonov v znení neskorších predpisov, o.i. aj v nadväznosti na **Smernicu o finančnej kontrole Mesta Stará Ľubovňa číslo 2/2012, účinnú od 1.1.2013, časť 3 Predbežná finančná kontrola**, kde cit. *„****priebežnou finančnou kontrolou sa overuje súlad*** *vybranej pripravovanej finančnej operácie s osobitnými predpismi,* ***s uzatvorenými zmluvami****, s medzinárodnými zmluvami alebo rozhodnutiami vydanými na základe osobitných predpisov s cieľom predísť neoprávnenému, nehospodárnemu, neefektívnemu, neúčinnému a neúčelnému použitiu finančných prostriedkov mesta“,* tým spôsobom, že **zodpovedná osoba kontrolovaného subjektu nedokáže vierohodne špecifikovať a odsúhlasiť množstvo objednaných, vykonaných a dodaných geodetických prác.**

Kontrolovaný subjekt podľa ustanovenia § 15 ods. 1 zákona č. č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov bol oprávnený predložiť v lehote do 27.05.2015, 10:00 hod. písomné námietky ku kontrolným zisteniam, ktoré v predloženom termíne doručené neboli.

Správa o výsledku následnej finančnej kontroly bola vypracovaná v Starej Ľubovni, dňa 21.05.2015.

S obsahom správy o výsledku následnej finančnej kontroly bol oboznámený PhDr. Ľuboš Tomko, primátor mesta Stará Ľubovňa, Ing. Aleš Solár, prednosta mestského úradu.

Na základe Správy o výsledku následnej finančnej kontroly č. 2/2015 (3235/1344/2015/SidJ) zo dňa 21.5.2015 bola uložená povinnosť kontrolovanému subjektu podľa ustanovenia § 22, ods. 3 písm. c) zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov:

1. určiť osobu zodpovednú za zistené nedostatky s uplatnením právnej zodpovednosti v lehote do 11.6.2015,
2. prijať konkrétne písomné opatrenia na odstránenie zistených nedostatkov a ich príčin v lehote do 11.6.2015,
3. písomne predložiť orgánu kontroly prijaté opatrenia v lehote do 27.6.2015,
4. predložiť orgánu kontroly písomnú správu o splnení prijatých opatrení a uplatnení právnej zodpovednosti v lehote do 27.6.2015.
5. **2. Kontrola obstarania stavebných prác stavby „Drevárska dielňa“ a „Kotolňa na biomasu“ a spôsob zaradenia do majetku**

Výkon následnej finančnej kontroly sa uskutočnil v súlade s **Uznesením č. 828 zo zasadnutia Mestského zastupiteľstva v Starej Ľubovni, č. XXXII/2014, zo dňa 18.09.2014.**

**Predmet kontroly :** podľa ustanovenia § 11 ods. 2, písm. a) zákona č. 502/2001 Z.z. o finančnej kontrole a vnútornom audite a o zmene a doplnení niektorých zákonov v znení neskorších predpisov, obstaranie stavebných prác stavby „Drevárska dielňa“ a „Kotolňa na biomasu“ a spôsobu zaradenia do majetku.

**Kontrolovaný subjekt :** Mesto Stará Ľubovňa, Mestský úrad Stará Ľubovňa, Obchodná 1, 06401 Stará Ľubovňa, IČO : 00330167, v zastúpení : PhDr. Ľuboš Tomko, primátor mesta

**Miesto vykonania kontroly :** Mestský úrad Stará Ľubovňa, Obchodná 1, 064 01 Stará Ľubovňa

**Kontrolované obdobie :** 01.01.2006 do 31.12.2014

**Obdobie vykonávania kontroly :** Na základe Oznámenia o vykonaní kontroly č. 4850/6749/2014/SidJ zo dňa 1.10.2014, v období od **1.10.2014 do 6.2.2015** (s časovým prerušením od 26.3.2015 do 24.5.2015).

**Zameranie kontroly :** Účelom následnej finančnej kontroly bol kontrola zákonnosti, hospodárnosti a efektívnosti pri hospodárení s finančnými prostriedkami a s majetkom mesta v podmienkach územnej samosprávy a obchodnej spoločnosti vo vlastníctve mesta, s ohľadom na všetky skutočnosti uvádzané na rokovaní mestského zastupiteľstva, konateľom spoločnosti Mgr. Antonom Karnišom, ale najmä so zameraním na obstaranie stavebných prác stavby „Drevárska dielňa“ a „Kotolňa na biomasu“ a spôsob zaradenia do majetku.

Kontrola bola vykonaná v dokladoch, ktoré sú súčasťou dokladovej účtovnej a majetkovej evidencie kontrolovaného subjektu, príslušného účtovného obdobia rokov 2006, 2007, 2008, 2009, 2010, 2011, 2012, 2013, 2014 v rozsahu :

Objednávka/zmluva č. zo dňa, faktúra, krycí list faktúry, dodací list – čísla dokumentov uvedené v dokument Správa o výsledku NFP, príloha č. 1 – xls. súbor,

Zápis o zaradení dlhodobého majetku 01/21/152, bez uvedenia čísla zápisu, čísla účtovného dokladu,

Protokol o zaradení majetku – bez uvedenia čísla zápisu, čísla účtovného dokladu,

Protokol k záverečnému vyhodnoteniu plnenia podmienka zmluvy o poskytnutí podpory z Environmentálneho fondu formou dotácie,

Dokumentácia zo žiadosti o dotáciu z Environmentálneho fondu,

Rozpočty diela v zmysle dokumentu Správa o výsledku NFP, príloha č. 1 – xls. súbor, hárok 2,4,5

**Zhodnotenie majetkových a vlastníckych vzťahov**

Rozhodnutie o povolení užívania stavby „Kotolňa na biomasu“, č.j. 1176/2007 zo dňa 27.12.2007, právoplatné, vykonateľné dňa 14.1.2008, vydala Obec Hniezdne ako príslušný stavebný úrad podľa § 117 zákona č. 50/1976 Zb. o územnom plánovaní a stavebnom poriadku v znení neskorších predpisov, stavebník : Mesto Stará Ľubovňa, užívateľ : EKOS spol. s r.o., Popradská 24, Stará Ľubovňa, účel užívania : výroba tepla, Stavebné povolenie : Obec Hniezdne č.j. 659/2006 zo dňa 6.2.2007

Vlastník budovy so s.č. 1759 označ. „Kotolňa na biomasu“ : Mesto Stará Ľubovňa, vlastník pozemku KN - C 213/11 \_„Kotolňa na biomasu“: EKOS spol. s r .o., Popradská 24, Stará Ľubovňa, IČO : 36168475.

Rozhodnutie o povolení užívania stavby „Drevárska dielňa“, č.j. 2010/667-439 SÚ/FA zo dňa 6.12.2010, právoplatné, vykonateľné dňa 17.12.2010, vydala Obec Nová Ľubovňa, stavebný úrad príslušný podľa § 117 ods. 1 zákona č. 50/1976 Zb. o územnom plánovaní a stavebnom poriadku v znení neskorších predpisov stavebník : Mesto Stará Ľubovňa, účel užívania : výroba tepla, Stavebné povolenie : Obec Hniezdne č.j. 893/2007 zo dňa 24.7.2007

Vlastník budovy so s.č. 1797 označ. „Drevárska dielňa“ : Mesto Stará Ľubovňa, vlastník pozemku KN – C 206/40, 213/13 \_ Drevárska dielňa : EKOS spol. s r .o., Popradská 24, Stará Ľubovňa, IČO : 36168475.

Následnou finančnou kontrolou bolo zistené, že kontrolovaný subjekt nepostupoval v súlade s :

* **Ust. § 17 zákona č. 395/2002 Z. z. o archívoch a registratúrach** a o doplnení niektorých zákonov a čl. XI. Registratúrneho poriadku a registratúrneho plánu Mestského úradu v Starej Ľubovni tým, že spracovateľ vybavovania spisov zodpovedá za správne a včasné vybavenie spisov po vecnej a formálnej stránke. V registri zmluvných vzťahov mestského úradu je evidovaná Zmluva o dielo č. 76/2007 zo dňa 30.04.2007, medzi objednávateľom Mesto Stará Ľubovňa, ul. Obchodná 1, 064 01 Stará Ľubovňa a zhotoviteľom SANY SLOVAKIA, spol. s r.o., ul. Zimná 117, 064 01 Stará Ľubovňa, ktorej predmetom je zhotovenie stavebnej časti: „Kotolňa na biomasu“.

***Súčasťou predmetnej zmluvy mala byť povinná Príloha č. 1 Položkovitá kalkulácia rozpočtu diela, ktorá však nebola založená ako neoddeliteľná súčasť zmluvy ani sa nenachádza ako súčasť dokumentácie stavby, ani verejného obstarávania ani projektovej dokumentácie pre žiadosť o NFP****.*

* **zmluvnými podmienkami Zmluvy o dielo** uzatvorenou podľa ust. § 536 a nasl. Obchodného zákonníka, **č. 76/2007 zo dňa 30.4.2007**, medzi objednávateľom a zhotoviteľom stavby, kde bolo zistené porušenia povinností zo strany objednávateľa a kontrolovaného subjektu zároveň, v jednotlivých častiach nasledovne :
* **Čl. IV. 4.1.** Zhotoviteľ sa zaväzuje zhotoviť predmet zmluvy vymedzený v článku III. Bode 3.1 najneskôr do konca septembra 2007.

***V zápise o prevzatí a odovzdaní stavby zo dňa 30.5.2008 je uvedený dátum skončenia preberacieho konania 30.5.2008;***

* **Čl. V. 5.2.** Cena je určená na základe záväzných jednotkových cien uvedených v súťažných podkladoch predloženej cenovej ponuky a to ocenením výkazu výmer jednotlivých položiek pevnými jednotkovými cenami stavebných a montážnych prác.

***Cenový rozdiel zazmluvnených cien po verejnom obstarávaní a rozpočtovaných cenníkových cien (výkaz – výmer) bol na základe písomnej informácie kontrolovaného subjektu o plnení finančného rozpočtu stavby Kotolňa na biomasu zo dňa 3.8.2007 prehodnotený dodávateľom prác a na základe Zmluvy o dielo zo dňa 25.2.2008, faktúry č. 1/2011, zmluvy č. 5/2008, faktúry č. 8004 a faktúry č. 211 medzi dodávateľom a kontrolovaným subjektom doplnený a navýšený o vybrané (chýbajúce) položky, avšak bez použitia príslušných zákonných postupov verejného obstarávania, príslušného ustanovenia § 10a zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších zmien a doplnkov;***

* **Čl. V 5.4** V cene za zhotovenie diela sú obsiahnuté náklady na vyhotovenie dokumentácie skutočného zhotovenia stavby.

***Dokumentácia skutočného zhotovenia stavby nebola dodávateľom stavby vyhotovená;***

* **Čl. VIII 8.2.** Objednávateľ odovzdá zhotoviteľovi stavenisko pre vykonávanie stavebných prác naraz tak, aby zhotoviteľ mohol na ňom začať práce v súlade s projektom a s podmienkami zmluvy. Súčasne s odovzdaním staveniska odovzdá objednávateľ zhotoviteľovi aj stavebné povolenie a projektovú dokumentáciu potrebnú na vykonanie diela v dvoch vyhotoveniach.

***Z predmetného ustanovenia zmluvy nie je jasné, aký stupeň projektovej dokumentácie je predmetom zmluvných vzťahov, nakoľko táto skutočnosť má rozhodujúci vplyv na ďalšie konania.***

* **Čl. VIII 8.13** Objednávateľ je oprávnený kontrolovať vykonávanie diela. Ak zistí, že zhotoviteľ vykonáva dielo v rozpore so svojimi povinnosťami je objednávateľ oprávnený dožadovať sa zápisom v stavebnom denníku toho, aby zhotoviteľ odstránil vady vzniknuté chybným vykonávaním diela a toto vykonával riadnym spôsobom.

***Zo strany objednávateľa nebola určená zodpovedná osoba, ktorá je oprávnená kontrolovať realizáciu stavby a súlad so zmluvou a jej prílohovou časťou (položkovitý rozpočet č. 1) a projektovou dokumentáciou****.*

* **Čl. IX 9.6.2** Doklad o zameraní skutočného vyhotovenia stavby (geometrický plán aj v digitálnej podobe) oprávneným geodetom, pri podzemných sieťach ešte pred ich zakrytím) na náklady zhotoviteľa.

***Zo strany objednávateľa došlo k obstaraniu a financovaniu geometrického plánu, skutočného zamerania stavby realizácie diela.***

* **Čl. III. 3.1.** Predmetom zmluvy je zhotovenie stavebnej časti stavby : Kotolňa na biomasu v zmysle položkovitej kalkulácie rozpočtu diela vyhotovenej zhotoviteľom, ktorá tvorí prílohu č. 1 tejto zmluvy a súčasne podľa priloženej projektovej dokumentácie.

***Mobilný štiepkovač zn. BO 80\_štiepkovač, nebol zaradený do majetku mesta a nie je známe, či bol súčasťou dodávky.***

Následnou finančnou kontrolou bolo ďalej zistené, že :

* nedostatočnou pripravenosťou projektovej dokumentácie boli porušené **ust. § 46 zákona č. 50/1976 Zb. o územnom plánovaní a stavebnom poriadku** (ďalej len stavebný zákon), kde projektant vykonáva projektovú činnosť ***a zodpovedá za správnosť a úplnosť vypracovania projektovej dokumentácie, podľa ust. § 45 ods. projektant vypracovaného projektu stavby zodpovedá za jeho realizovateľnosť.***

*Súhrnný rozpočet stavby neobsahoval všetky potrebné položky podľa stavebnej (výkresovej a textovej) projektovej dokumentácie, čo bolo spôsobené nedostatočným a neúplným vypracovanými projektovej dokumentácie a požadovaných príloh.*

* kontrolovaný subjekt nestanovil ani neuplatnil v uzatvorenej Zmluve o dielo, č. 76/2007 zo dňa 30.4.2007, zádržné u zhotoviteľa minimálne 5% a maximálne 10% z dohodnutej ceny, čím došlo k porušeniu **ust. § 12 ods. 1 písm. b) bodu 3 zákona č. 254/1998 Z.z. o verejných prácach v znení neskorších zmien a doplnkov**. V zmysle uvedeného ustanovenia za kvalitu práce zodpovedá stavebník, ktorý je povinný počas uskutočnenia verejnej práce v zmluve vyhradiť si právo nezaplatiť zhotoviteľovi najmenej 5% a najviac 10 % z dohodnutej ceny do doby preukázania splnenia kvalitatívnych parametrov pri odovzdaní verejnej práce alebo ucelenej časti;
* požadované výstupy z registra majetku – inventárne karty majetku nespĺňajú požiadavky na evidenciu majetku, ktorej potreba vyplynula z nových postupov účtovania o majetku a odpisoch a ich vplyvu na HV v súvislosti s prechodom na medzinárodné účtovné štandardy s platnosťou od 1.1.2008. Obstarávacia cena majetku na inventárnych kartách musí vyjadrovať zdroj obstarania (rozdeliť cenu podľa zdrojov) a to aj vzhľadom na rozdielny režim odpisovania v nadväznosti na zdroj nadobudnutia. Nie je uvedená klasifikácia stavieb ani ústredná klasifikácia produkcie. Nedodržaná **zásada preukázateľnosti v zmysle ustanovenia § 8 zákona č. 431/2002 Z.z. o účtovníctve** v znení neskorších zmien a doplnkov. Tým, že kontrolovaný subjekt nezabezpečil **obsah účtovného dokladu ako preukázateľného účtovného záznamu porušil ustanovenia § 10 ods. 1 zákona č. 431/2002 Z.z. o účtovníctve**.

Zoznam kontrolovaných dokladov :

Kontrola bola vykonaná v dokladoch, ktoré sú súčasťou dokladovej účtovnej a majetkovej evidencie kontrolovaného subjektu, príslušného účtovného obdobia rokov 2006, 2007, 2008, 2009, 2010, 2011, 2012, 2013, 2014 v rozsahu prílohy č.1.

Kontrolovaný subjekt podľa ustanovenia § 15 ods. 1 zákona č. č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov bol oprávnený predložiť v lehote do 29.5.2015, 13:00 hod. písomné námietky ku kontrolným zisteniam, ktoré v lehote neboli doručené.

Správa o výsledku následnej finančnej kontroly bola vypracovaná v Starej Ľubovni, dňa 25.5.2015.

S obsahom správy o výsledku následnej finančnej kontroly bol oboznámený PhDr. Ľuboš Tomko – primátor Mesta Stará Ľubovňa.

Na základe Správy o výsledku následnej finančnej kontroly č. 4/2015 (3304/717/2015/SidJ) zo dňa 25.5.2015 bola uložená povinnosť kontrolovanému subjektu podľa ustanovenia § 22, ods. 3 písm. c) zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov:

1. určiť osobu zodpovednú za zistené nedostatky s uplatnením právnej zodpovednosti v lehote do 16.6.2015,
2. prijať konkrétne písomné opatrenia na odstránenie zistených nedostatkov a ich príčin v lehote do 16.6.2015,
3. písomne predložiť orgánu kontroly prijaté opatrenia v lehote do 30.6.2015,
4. predložiť orgánu kontroly písomnú správu o splnení prijatých opatrení a uplatnení právnej zodpovednosti v lehote do 30.6.2015.

**ZÁVER**

Vlastný kontrolný proces v územnej samospráve je neoddeliteľnou súčasťou systému riadenia samosprávy a jeho hospodárenia s verejnými prostriedkami, kde plní funkcie spätnej väzby. Účinná a cieľavedome uplatňovaná kontrola prispieva k neustálemu skvalitňovaniu riadiaceho procesu. Kompetencie pri výkone kontroly sú upravené zákonom č. 369/1990 Zb. o obecnom zriadení a zákonom č. 502/2001 Z. z. o finančnej kontrole a vnútornom audite v znení neskorších predpisov. Avšak zo strany hlavného kontrolóra nie je možné prijímať opatrenia na odstránenie nedostatkov zistených kontrolou a ani vyvodzovať zodpovednosť osôb za zistené nedostatky. Toto je úlohou štatutárnych orgánov kontrolovaných subjektov a tie sú zodpovedné za účinnú realizáciu a odstránenie zistených nedostatkov, ako aj uplatnenie primeraných a účinných sankcií voči zodpovedným zamestnancom.

V Starej Ľubovni, dňa 3.6.2015