 Registrovaný na Okresnom súde v Prešove, Oddiel:Sro, Vložka číslo: 3487/P,

IČO: 36168475, DIČ /IC DPH : 2020003293/ SK 202 000 3293

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Držiteľ Ceny ministra ŽP SR v roku 2004 za prínos v starostlivosti o životné prostredie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Tel. O52/42-611-11 Fax 052/42-611-13 E-mail** [ekos1@stonline.sk](mailto:ekos1@stonline.sk)

Pavel Jeleň

Poslanec MsZ

Obchodná 1

064 01 Stará Ľubovňa

dňa: 11.5.2015

**Interpelácia z rokovania MsZ IV/2015 zo dňa 23.04.2015 – Odpoveď.**

**Interpelácia: Čo ďalej so skládkou?**

V súčasnosti odpad prijímame zatiaľ aj na našej skládke. Podľa geodetických zameraní a prepočtov voľnej kapacity z februára 2015 by mala byť voľná kapacita do augusta 2015, pri nezmenených podmienkach. Na skládku do Žakoviec sme začali vyvážať komunálny odpad, zbieraný do klasických smetiarskych vozidiel, kvôli „ušetreniu“ voľnej kapacity. Odpad zo samodovozu obyvateľov, odpad z veľkoobjemových kontajnerov, odpad z čistenia verejných priestranstiev, končí do naplnenia kapacity na našej skládke. Ide teda o odpady, ktoré v danom stave je vysoko nerentabilné voziť na väčšie vzdialenosti.

Dňa 13.4.2015 sme začali s vývozom na skládku v Žakovciach. Za obdobie prvých 6 dní sme vyviezli 110 t, pričom sme za skládkovanie zaplatili 4095 € vrátane DPH a poplatku za skládkovanie. Podarilo sa nám dohodnúť množstvové zľavy, ktoré sa začnú uplatňovať po ich splnení. Máme zvýšené náklady na pohonné hmoty a nadčasovú prácu zamestnancov. Vek a prevádzkový stav vozidiel nám však neumožní využívať toto riešenie dlhodobo. Napríklad po prvých 4 dňoch sa nám pokazilo prvé auto a po 11 dňoch druhé, čo nám znemožňuje voziť odpad nepretržite mimo našu skládku.

So skládkou v Žakovciach – Tatranská odpadová spoločnosť s.r.o. máme uzavretú zmluvu na dobu neurčitú. Náš odpad budú akceptovať, v podstate kým budeme schopní platiť. Avšak takéto riešenie z pohľadu spoločnosti EKOS, odpadového hospodárstva Mesta a okresu nie je udržateľné ani zo strednodobého hľadiska.

Poplatky v obciach a mestách majú v rukách poslanci v zastupiteľstvách a pravda je taká, že tieto poplatky už dnes vo väčšine obcí celého Slovenska nepokrývajú náklady na odpadové hospodárstvo. Množstvo poskytovaných zliav, služieb „zadarmo“, šírka poskytovaných služieb, neustále narastajúca kritika a potreba zlepšovať a skvalitňovať služby, budú nevyhnutne viesť k zvýšeným nákladom pre samosprávy. V prípade našej skládky nesmieme zabudnúť aj na výpadok príjmov v mestskom rozpočte, plynúcich z poplatku za uloženie odpadov na skládke, čo predstavuje cca 60 000 eur.

V prípade pozemkov pre novú kazetu nejde len o možnosť ich výkupu, ale aj o prenájom pozemkov. Bohužiaľ od vzniku skládky nedošlo k vysporiadaniu pozemkov, tak aby prešli do vlastníctva EKOSu, či Mesta Stará Ľubovňa, čo spôsobuje veľké problémy. V mesiaci marec sme sa stali vlastníkom prvého pozemku na skládke, nie je však v ekonomických silách spoločnosti, realizovať výkup všetkých pozemkov v krátkom čase, preto sa snažím s vlastníkmi dohodnúť na prenájme pozemkov. Jedno i druhé riešenie je však náročné, s niektorými vlastníkmi okrem mňa, rokuje primátor na svojej úrovni, niektoré pozemky riešili právnici, pri niektorých sa angažovali členovia dozornej rady.

Predpokladaná cena výstavby IV. kazety bola odhadovaná na jeden milión eúr, verejným obstarávaním, technickým rozložením stavby do časových období sa môžeme dostať na nižšiu cenu. Príliš nízka cena však môže spôsobiť aj problémy.

Je však nemožné vedieť, či a kedy sa podarí pozemky vysporiadať do stavu, kedy by sme mohli dostať stavebné povolenie. Povolenia a posudky, ktoré boli doteraz pre IV. kazetu vydané majú tiež obmedzenú platnosť a môže nastať stav, kedy bude nutné začať celé posudzovanie od znova. To by sa potom rovnalo prípadnému výberu novej lokality.

Pričom platí, že v krátkom čase nie je reálne získať potrebné povolenia na výstavbu skládky v inom priestore okresu. Prejsť posudzovaním vplyvov na životné prostredie, vykonať inžiniersko-geologický prieskum lokality, vysporiadať pozemky, vytvoriť predprojektovú dokumentáciu, získať súhlasné stanoviská štátnych a samosprávnych orgánov, zapracovať pripomienky orgánov, verejnosti, zároveň spĺňať technické podmienky takejto stavby a následne začať s procesom vyhotovenia projektovej dokumentácie a prejsť integrovaným povoľovaním, v ktorom celý proces začína od začiatku, je otázka nasledujúcich 10 rokov. Navyše vybrať aj ekonomicky dostupnú lokalitu s inžinierskymi sieťami alebo ich vybudovať, tiež nie je jednoročný proces.

S pozdravom

Ing. Juraj Špes

konateľ- výkonný riaditeľ